《长女适郑示诗三章 其一》
清代·程襄龙

女生愿有家，嗟离亦慰喜。于归尔迨吉，相望近邻里。

收涕申谕言，勤恭德斯美。尔虽未读书，内训熟诸耳。

禀质非庸愚，夙习颇循轨。膝下十九年，辞亲自兹始。

我家本素风，百事无有侈。随宜具奁箱，不陋复不鄙。

讽诵都官诗，敬听味其旨。勖哉修妇职，尔是儒家子。

作者简介：清安徽歙县人，字夔侣，一字古雪，号雪崖。拔贡生，候选教谕。有《澄潭山房集》、《古雪集》。